钦定古今图书集成/明伦汇编/氏族典/第234卷 > 张奂
## 钦定古今图书集成/明伦汇编/氏族典/第234卷 > 张奂

按《后汉书张奂传》，“奂字然明，敦煌酒泉人也。父惇，为
汉阳太守。奂少游三辅，师事太尉朱宠，学《欧阳尚书》。
后辟大将军梁冀府，以疾去官。复举贤良，对策第一，
擢拜议郎。永寿元年，迁安定属国都尉。初到职，而南
匈奴左薁鞬台耆且渠伯德等七千馀人寇美稷，奂
进屯长城，遣将招诱东羌，共击薁鞬等，破之。羌豪帅”
上马二十匹，先零酋长又遗金鐻八枚，奂以酒酹地，
悉以金马还之。羌性贪而贵吏清，前都尉率好财货，
为所患苦。及奂正身洁己，威化大行。迁使匈奴中郎
将。时休屠各及朔方乌桓并同反叛，烧度辽将军门，
奂潜诱乌桓，袭破其众。延熹元年，鲜卑寇边，奂率南
单于袭之。明年，梁冀被诛，奂以故吏免官禁锢。奂与
皇甫规友善，奂既被锢，规荐举前后七上，在家四岁，
复拜武威太守，迁度辽将军，数载间，幽并清静。九年
春，征拜大司农。鲜卑闻奂去，遂招结南匈奴，乌桓数
道入塞。复拜奂为护匈奴中郎将，以九卿秩督幽、并、
凉三州。永康元年春，东羌先零寇关中，夏，复攻没两
营，杀千馀人。冬，羌岸尾摩蟞等胁同种复钞三辅，奂
大破之，赐钱二十万，除家一人为郎，并辞不受，而愿
徙属弘农、华阴。旧制，边人不得内移，唯奂因功特听，
故始为弘农人焉。建宁元年，振旅而还。时窦太后临
朝，大将军窦武与太傅陈蕃谋诛宦官，事泄，中常侍
曹节等作乱，以奂新征，不知本谋，矫制使奂率五营
士围武，武自杀，蕃因见害，以功封侯。奂深病，为节所
卖，封还印绶。司隶校尉王寓出于宦官，欲借宠公卿，
以求荐举，唯奂独拒之。寓怒，遂陷以党罪，禁锢归田
里。著《尚书记难》三十馀万言。奂少立志节，尝与士友
言曰：“大丈夫处世，当为国家立功边境。”及为将帅，果
有勋名。光和四年卒。